El drama de Vic

En aquests moments, tercera setmana de novembre, el problema principal de la sanitat catalana, no el més important, sinó urgentíssim, angoixós, és el de l’hospital de Vic.

Vic és la ciutat més afectada per l’epidèmia de Catalunya (com Burgos ho és en el cas de tot Espanya). Sobretot perquè, a diferència de tots els altres hospitals, té l’UCI plena, fins al punt que ha hagut de traslladar pacients intubats a altres hospitals dels encontorns de Barcelona.

Però això no és tot. No sols no té, ara, espai per als malalts crítics, sinó que té una greu manca de personal especialitzat en cures de l’UCI. De sis metges altament especialitzats, n’ha perdut dos, i no els ha pogut substituir. Hi ha una greu manca de personal mèdic molt especialitzat, a Catalunya. No obstant això, tampoc el problema més greu és, únicament, el de l’existència de personal d’aquest tipus. És que els hospitals de Barcelona i les ciutats més grans i cèntriques atrauen els millors metges, dels pocs que ja n’hi ha. I els hospitals comarcals van quedant com un segon nivell, menys atès.

De resultes de tot això, el poc personal especialitzat de l’hospital de Vic treballa, actualment, entre 80 i 90 hores la setmana, més del doble de la jornada habitual i legal. Totalment esgotats psíquicament.

Per més inri, com si no n’hi hagués prou, també es diu que hi ha un altre problema: els hospitals de fora del país ofereixen salaris bastant més remuneradors. I això no afecta pas de manera massiva, però... també.

Antoni Ferret